**Po įvykusių pokyčių VIAMATIKOJE – rekordiniai metai**

**Susisiekimo infrastruktūros statybinių medžiagų kokybės tyrimų ir techninės priežiūros bendrovei VIAMATIKA praėję metai buvo itin sėkmingi – tai įrodo keli skirtingi rodikliai. Bendrovėje įvykę pokyčiai, pastarieji keleri metai sutelkti veiklos diversifikacijai ir efektyvumui didinti viršijo visus bendrovės bei kitų suinteresuotų šalių lūkesčius, rašoma pranešime žiniasklaidai.**

Praėję metai VIAMATIKAI buvo itin sėkmingi – bendrovės apyvarta pasiekė rekordinius 8,2 mln. eurų. Pajamos augo dėl padidėjusio finansavimo kelių sektoriui ir veiklos diversifikacijos pradedant teikti paslaugas geležinkelio infrastruktūros objektuose. Po sėkmingų metų, bendrovė planuoja išmokėti 1,45 mln. eurų dividendų.

„VIAMATIKA kryptingai investavo į plėtrą bei efektyvumą, mūsų komanda turėjo didelį potencialą, kurį pernai išnaudojo visose srityse. Sėkmingi metai – tai tiesioginis visos mūsų bendrovės darbuotojų įvertinimas“, – sako VIAMATIKOS vadovas A. Jadovas.

Praėjusiais metais bendrovei pavyko įgyvendinti ir vieną iš pagrindinių akcininkų tikslų – diversifikuoti pajamas. 2023 m. pardavimo pajamos ne iš „Via Lietuva“ (buvusi Lietuvos automobilių kelių direkcija), palyginti su 2022 m., išaugo 103 proc. ir pasiekė rekordinę 2,4 mln. eurų apyvartą. Bendrovė vykdė strateginės reikšmės, didelės apimties techninės priežiūros konkursus – Lietuvos geležinkelio tinklo elektrifikavimo nuo Vilniaus iki Klaipėdos projektą, „Rail Baltica“ geležinkelio ruožo statybą, geležinkelio tilto per Nerį prie Jonavos statybą.

„Nepriklausomybė nuo vieno užsakovo – itin didelis iššūkis, ypač nuolat besikeičiančioje rinkos situacijoje. Tačiau praėję metai parodė, jog sugebame plėsti klientų ratą ir paslaugų spektrą, nesustojame tobulinti laboratorijos procesus, kad galėtume pasiūlyti trumpiausius terminus rinkoje. Tai leido mums dar labiau sustiprinti savo įvaizdį ir bendrovės finansinę padėtį“, – teigia A. Jadovas.

**Investicijos į procesų efektyvumą**

2024-2025 m. pagal paruoštą nekilnojamojo turto panaudojimo strateginį planą planuojamos investicijos į laboratorijos perkėlimą į energetiškai efektyvesnes naujojo korpuso patalpas. Naudojamas plotas bus sumažintas apie 60 proc. Tai leis pritaikyti naujus LEAN metodus, padidinti procesų efektyvumą, užtikrinti modernias darbo vietas bei atlaisvinti senojo korpuso patalpas, kurios bus išnuomotos.

„Po sėkmingų 2023 metų nežadame sustoti ir investuosime į bendrovės efektyvumą bei paslaugų plėtrą. Investicijos taip pat apims laboratorijos įrangos ir autoparko atnaujinimą, jų naudą pajus mūsų užsakovai, kurie nuolatos skatina mus judėti pirmyn“, – sako A. Jadovas.

**Aukšti įvertinimai**

Kitas svarbus VIAMATIKOS įvertinimas – perpus pakilęs darbuotojų rekomendavimo indeksas, kuris parodo, kad darbuotojai rekomenduoja bendrovę kaip darbdavį ir jos paslaugas savo draugams bei kolegoms.

Tačiau tai – ne vienintelis aukštas bendrovės įvertinimas. Atkreipiame dėmesį, kad metų pradžioje valstybės valdoma bendrovė sulaukė puikaus įvertinimo iš Valdymo koordinavimo centro (VKC) už itin gerai parengtą strateginį 2024–2027 m. veiklos planą – jis įvertintas 9,7 balo.

AB „VIAMATIKA“ veikia visoje Lietuvoje ir turi plačiausią techninių prižiūrėtojų ir laboratorijos specialistų tinklą šalyje, joje dirba šimtas aukštos kvalifikacijos specialistų.